text: Vintertiden kommer: Husk at stille uret tilbage
  28 oktober 2017 kl. 15.18
  Natten til søndag skal uret stilles en time tilbage. Der skifter vi fra sommertid til vintertid.  
  Efter syv måneder med sommertid er det i nat tid til, at vi skal stille urene en time tilbage. Det betyder, vi kommer tilbage til normaltid, som er det, vi kalder vintertid.
  Det er klokken 03.00, at uret skal stilles tilbage til klokken 02.00. Dermed bliver søndagen 25 timer lang.
  Udover du får foræret en time natten mellem lørdag og søndag, så betyder vintertiden også, det bliver tidligere lyst om morgenen, og tidligere mørkt om aftenen.
  Sommertiden har været indført og afskaffet flere gange i Danmark. Det var først i 1980, ordningen blev permanent.
  